Gru-botsing eis pa en dogtertjie; passasier in ander motor‘n Foto van die toneel naby Kareekloof in Meyerton (Foto: Verskaf) Drie mense onder wie ŉ jong kind is Saterdagaand dood nadat twee bakkies naby Kareekloof in Meyerton in Gauteng gebots het. Werner Vermaak, ER24-woordvoerder, sê albei bakkies het in ŉ veld langs die pad gestaan by aankoms van nooddienste op die toneel. Volgens Vermaak het twee vroue en twee mans in een van die bakkies gereis. Hy sê dié voertuig het gerol waarna een van die vroue uit die bakkie geslinger is. Sy is op die toneel dood verklaar weens die aard van haar noodlottige beserings. Die ander vrou en twee mans het ernstige beserings opgedoen. Vermaak sê ŉ dogtertjie, ŉ vrou en ŉ man, volgens hom ŉ gesin, het in die tweede bakkie gereis. Hy sê die man en die kind is op slag dood in die botsing. Die vrou was in ŉ kritieke toestand. Volgens hom het die brandweer meganiese toerusting gebruik om die erg beseerde slagoffers wat gelewe het uit albei motorwrakke los te sny. “Al die ernstig beseerde pasiënte is behandel en na ŉ nabygeleë hospitaal gehaas vir mediese opvolgbehandeling,” sê hy. Plaaslike beamptes was op die toneel en het ŉ ondersoek van stapel gestuur. ‘n Foto van die toneel naby Kareekloof in Meyerton (Foto: Verskaf)